SET พลิกปิดบวก 3 จุด รับมาตรการกระตุ้นบริโภค-เยียวยาโควิด โบรกฯมองพรุ่งนี้เสี่ยงพักตัว
SET พลิกปิดบวก 3 จุด รับมาตรการกระตุ้นบริโภค-เยียวยาโควิด โบรกฯมองพรุ่งนี้เสี่ยงพักตัว โดยดัชนีปิดตลาดวันนี้ ที่ระดับ 1,539.85 จุด เพิ่มขึ้น 3.36 จุด หรือ 0.22% มูลค่าการซื้อขาย 9.02 หมื่นล้านบาท
12 ม.ค. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,539.85 จุด เพิ่มขึ้น 3.36 จุด หรือ 0.22% มูลค่าการซื้อขาย 9.02 หมื่นล้านบาท
10 หุ้นดันดัชนีวันนี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที เปิดเผยว่า ตลาดหุ้นไทยในช่วงบ่ายนี้ปรับตัวขึ้นสวนทางช่วงเช้าที่ติดลบ ขานรับมาตรการภาครัฐฯที่เตรียมกระตุ้นการบริโภค ด้วยการเยียวยารายได้จากผลกระทบโควิด-19 ให้แก่ประชาชนทุกกลุ่ม รวมไปถึงแรงงานนอกระบบ ผู้ประกอบอาชีพอิสระ และเกษตรกร คนละ 3,500 บาท/เดือน เป็นเวลา 2 เดือน ทำให้คนมีการใช้จ่ายได้มากขึ้น และยังได้รับแรงหนุนจากสถานการณ์การแพร่ระบาดไวรัสโควิด-19 ในประเทศ ในส่วนของผู้ติดเชื้อโควิดในประเทศวันนี้มีเพียง 153 คน ซึ่งน้อยกว่า 200 คน/วัน ทำให้เห็นถึงสถานการณ์การแพร่ระบาดที่ดูดีขึ้น
อย่างไรก็ดี เรื่องที่ภาครัฐฯต้องการให้ธนาคารพาณิชย์ช่วยเหลือลูกหนี้ อันนี้เป็นผลลบต่อกลุ่มแบงก์ แต่ก็ไม่ได้กระทบตลาดมาก เพราะตลาดให้ความสำคัญกับการบริโภคมากกว่า อย่างไรก็ดี มองหุ้นไทยยังมีโอกาสที่จะพักฐานจากแรงขายทำกำไรที่ออกมาบ้าง หลังจากที่ตลาดฯได้ปรับตัวขึ้นไปมากแล้ว โดยเฉพาะหุ้นขนาดใหญ่ให้ระวังแรงขายทำกำไร
ขณะที่ตลาดหุ้นในภูมิภาคเอเชียแกว่งไซด์เวย์ทั้งในแดนบวก-ลบ ส่วนตลาดในยุโรปที่เทรดบ่ายนี้ก็แกว่งไซด์เวย์ในแดนลบเล็กน้อย และดาวโจนส์ฟิวเจอร์สก็แกว่งไซด์เวย์ในแดนบวกเล็กน้อย ซึ่งตลาดบ้านเราก็เคลื่อนไหวคล้ายกับตลาดต่างประเทศ พร้อมให้ติดตามเรื่องที่สภาผู้แทนราษฏรสหรัฐฯจะพิจารณาถอดถอนประธานาธิบดีโดนัลด์ ทรัมป์ ออกจากตำแหน่งในวันพรุ่งนี้ (13 ม.ค.) ซึ่งเรื่องนี้คงจะกระทบตลาดหุ้นไทยไม่มาก เพราะตอนนี้สนใจปัจจัยในประเทศมากกว่า นอกจากนี้ให้ติดตามตัวเลขส่งออกของจีนที่จะออกมาในวันที่ 14 ม.ค.และตัวเลขค้าปลีกของสหรัฐฯที่จะออกมาในวันที่ 15 ม.ค.นี้
สำหรับแนวโน้มการลงทุนในวันพรุ่งนี้ (13 ม.ค.) นายมงคล กล่าวว่า ตลาดฯคงจะแกว่งไซด์เวย์และมีโอกาสที่จะพักตัวได้หลังขึ้นไปมากแล้ว พร้อมให้แนวรับ 1,527-1,532 จุด และแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT      มูลค่าการซื้อขาย   4,373.37 ล้านบาท  ปิดที่    43.75 บาท  เพิ่มขึ้น   0.75 บาท
GPSC     มูลค่าการซื้อขาย   3,385.31 ล้านบาท  ปิดที่    83.50 บาท  เพิ่มขึ้น   1.50 บาท
PTTGC    มูลค่าการซื้อขาย   2,887.39 ล้านบาท  ปิดที่    64.25 บาท  เพิ่มขึ้น   2.00 บาท
PTTEP    มูลค่าการซื้อขาย   2,786.47 ล้านบาท  ปิดที่   107.00 บาท  เพิ่มขึ้น   3.50 บาท
EA       มูลค่าการซื้อขาย   2,419.50 ล้านบาท  ปิดที่    64.50 บาท  ราคาไม่เปลี่ยนแปลง
ตลาดหุ้นเอเชีย
